## Pravilnik o EORI broju

### NN 81/2012 (19.7.2012.), Pravilnik o EORI broju

MINISTARSTVO FINANCIJA

1902

Na temelju članka 4.a stavka 2. Uredbe za provedbu Carinskog zakona (»Narodne novine«, br. 161/2003, 69/2006, 5/2007, 70/2008, 76/2009 i 29/2011) ministar financija donosi

PRAVILNIK

O EORI BROJU

I. OPĆE ODREDBE

Članak 1.

1) Ovim se Pravilnikom propisuje nadležnost i postupak za dodjeljivanje EORI broja u svrhu uvođenja i korištenja EORI broja za razdoblje nakon pristupanja Republike Hrvatske Europskoj uniji, odnosno posebnosti vezane uz uvođenje i primjenu sustava registracije i identifikacije gospodarskih subjekata i drugih osoba u njihovim odnosima s carinskim službama država članica Europske unije (EORI sustav).

2) Ovim Pravilnikom se propisuje način određivanja, korištenja i poništavanja EORI broja, oblik i sadržaj potvrde o EORI broju, sadržaj Evidencije o EORI brojevima te posebnosti razmjene podataka prikupljenih u postupku registracije i dodjele EORI broja.

Članak 2.

Ovaj Pravilnik sadrži odredbe koje su u skladu sa sljedećim aktom Europske unije:

– Uredba Komisije (EZ-a) br. 312/2009 od 16. travnja 2009. kojom se izmjenjuje i dopunjuje Uredba (EEZ-a) br. 2454/93 kojom se utvrđuju odredbe za provedbu Uredbe Vijeća (EEZ-a) br. 2913/92 kojom se donosi Carinski kodeks Zajednice (SL L 98, 17. travnja 2009. godine).

Članak 3.

1) U smislu ovoga Pravilnika pojedini pojmovi imaju sljedeće značenje:

a) Carinarnica je ustrojstvena jedinica Ministarstva financija, Carinske uprave u kojoj se obavljaju svi ili neki poslovi predviđeni carinskim propisima.

b) EORI broj (engl. Economic Operators Registration and Identification number) je jedinstveni broj koji gospodarskim subjektima i drugim osobama u Europskoj uniji dodjeljuje carinska služba ili drugo nadležno tijelo ili tijela država članica Europske unije.

c) Gospodarski subjekt je osoba koja u okviru svoga poslovanja obavlja djelatnosti obuhvaćene carinskim propisima.

d) Osoba je:

– fizička osoba,

– pravna osoba,

– udruženje osoba, koja nema status pravne osobe, ali joj je prema važećim propisima dopušteno poduzimanje određenih pravnih radnji.

e) Osobe s poslovnim nastanom u Europskoj uniji znači:

– ako je riječ o fizičkoj osobi, osobu koja tamo ima uobičajeno boravište,

– ako je riječ o pravnoj osobi ili udruženju osoba, osobu koja u Europskoj uniji ima registrirani ured, središnje sjedište ili stalnu poslovnu jedinicu.

2) Odredba stavka 1. točke e) ovoga članka na odgovarajući način se primjenjuje kada se utvrđuje da li osoba ima poslovni nastan na području Republike Hrvatske, odnosno na području države članice Europske unije.

Članak 4.

1) EORI broj se koristi za identifikaciju gospodarskih subjekata i drugih osoba u njihovim odnosima s carinskim službama država članica Europske unije.

2) U slučaju potrebe EORI broj se koristi u svakoj komunikaciji gospodarskih subjekata i drugih osoba s carinskom službom. EORI broj se, također, koristi za razmjenu informacija između carinskih službi država članica Europske unije te između carinske službe i drugih državnih, odnosno javnopravnih tijela u skladu s člankom 11. ovoga Pravilnika.

3) Gospodarski subjekti i druge osobe mogu imati samo jedan EORI broj.

II. NADLEŽNOST I POSTUPAK REGISTRACIJE GOSPODARSKIH SUBJEKATA I DODJELJIVANJA EORI BROJA

Članak 5.

1) Ministarstvo financija, Carinska uprava određuje i dodjeljuje EORI broj gospodarskim subjektima s poslovnim nastanom na području Republike Hrvatske.

2) Nakon pristupanja Republike Hrvatske Europskoj uniji Ministarstvo financija, Carinska uprava određuje i dodjeljuje EORI broj osobama koje nemaju poslovni nastan na području Europske unije, a na području Republike Hrvatske obavljaju djelatnosti obuhvaćene carinskim propisima na koje se nadovezuje obveza registracije.

Članak 6.

1) EORI broj se određuje i dodjeljuje na temelju pisanog zahtjeva za dodjeljivanje EORI broja koji se podnosi na obrascu iz Priloga 1 ovoga Pravilnika koji je njegov sastavni dio.

2) U postupku registracije i dodjeljivanja EORI broja Ministarstvo financija, Carinska uprava može zahtijevati podnošenje isprava i drugih dokaza potrebnih za identifikaciju i registraciju podnositelja zahtjeva.

Članak 7.

1) Zahtjev za dodjeljivanje EORI broja se podnosi mjesno nadležnoj carinarnici. Mjesno nadležnom se smatra carinarnica nadležna prema adresi prebivališta, odnosno prema adresi sjedišta podnositelja zahtjeva. Kada se primjenjuje članak 5. stavak 2. ovoga Pravilnika mjesno nadležnom se smatra carinarnica nadležna prema mjestu u kojem se obavljaju djelatnosti obuhvaćene carinskim propisima na koje se nadovezuje obveza registracije.

2) Kada se zbog opravdanih razloga ne može primijeniti stavak 1. ovoga članka, zahtjev za dodjeljivanje EORI broja se može podnijeti bilo kojoj carinarnici.

Članak 8.

1) Gospodarski subjekti podnose zahtjev za dodjelu EORI broja prije nego što započnu s obavljanjem djelatnosti iz članka 3. stavka 1. točke c) ovoga Pravilnika, odnosno prije započinjanja obavljanja djelatnosti koje su obuhvaćene carinskim propisima.

2) Iznimno, gospodarski subjekti koji nisu podnijeli zahtjev za registraciju i dodjelu EORI broja u skladu s stavkom 1. ovoga članka to mogu učiniti tijekom obavljanja prve djelatnosti obuhvaćene carinskim propisima.

Članak 9.

Gospodarski subjekt ili druga osoba kojoj je dodijeljen EORI broj i koja promijeni podatke potrebne za identifikaciju te druge podatke koje je podnijela u postupku registracije, dužna je o izvršenoj promjeni odmah, a najkasnije u roku od 5 dana od dana upisa ili nastupa promjene, pisano izvijestiti Ministarstvo financija, Carinsku upravu.

III. STRUKTURA EORI BROJA I PODACI KOJI SE PRIKUPLJAJU I RAZMJENJUJU U POSTUPKU REGISTRACIJE I DODJELE EORI BROJA

Članak 10.

1) EORI broj se određuje u skladu sa strukturom i kriterijima iz Priloga 2 ovoga Pravilnika koji je njegov sastavni dio. U postupku registracije i dodjele EORI broja koriste se i preuzimaju podaci iz Evidencije o osobnim identifikacijskim brojevima.

2) O određenim i dodijeljenim EORI brojevima Ministarstvo financija, Carinska uprava vodi Evidenciju o EORI brojevima u Informacijskom sustavu Carinske uprave (EORI sustav elektroničke razmjene podataka). EORI sustav elektroničke razmjene podataka sadrži podatke koji se prikupljaju prilikom registracije i dodjele EORI broja.

3) EORI sustav elektroničke razmjene podataka obuhvaća podatke iz Priloga 3 ovoga Pravilnika koji je njegov sastavni dio.

4) Podaci u EORI sustavu elektroničke razmjene podataka automatski se ažuriraju u skladu s promjenom podataka u Evidenciji o osobnim identifikacijskim brojevima. Promjene podataka evidentiranih u EORI sustavu elektroničke razmjene podataka provode se i ako je to potrebno zbog nastupa okolnosti iz članka 9. ovoga Pravilnika.

5) Podaci iz stavka 3. ovoga članka koji se prikupljaju i evidentiraju u EORI sustavu elektroničke razmjene podataka razmjenjuju se sa središnjim elektroničkim informacijskim i komunikacijskim sustavom u kojem se vrši pohrana EORI podataka na razini Europske unije.

Članak 11.

1) Sljedeća državna, odnosno javnopravna tijela mogu za svaki pojedinačni slučaj omogućiti uzajamni izravan pristup podacima kojima raspolažu iz točaka 1. – 4. Priloga 3 ovoga Pravilnika:

a) carinska tijela;

b) veterinarska tijela;

c) sanitarna tijela;

d) statistička tijela;

e) porezna tijela;

f) tijela odgovorna za suzbijanje prijevara;

g) tijela odgovorna za trgovinsku politiku, uključujući, ako je to potrebno, i poljoprivredna tijela;

h) tijela odgovorna za provedbu graničnog nadzora.

2) Državna, odnosno javnopravna tijela iz stavka 1. ovoga članka mogu pohraniti ili uzajamno razmijeniti odnosne podatke samo ako je to potrebno radi ispunjavanja njihovih zakonskih obveza u vezi s kretanjem robe koja je obuhvaćena carinskim procedurama.

IV. POTVRDA O EORI BROJU

Članak 12.

1) Određen i dodijeljen EORI broj se upisuje u Potvrdu o EORI broju.

2) Potvrda o EORI broju je javna isprava čiji se sadržaj temelji na podacima iz EORI sustava elektroničke razmjene podataka kojom gospodarski subjekti i druge osobe dokazuju svoj EORI broj.

3) Potvrda o EORI broju se izdaje u pisanom obliku na obrascu iz Priloga 4 ovoga Pravilnika koji je njegov sastavni dio. Potvrda o EORI broju se izrađuje elektronički i ispisuje iz Informacijskog sustava Carinske uprave kao vjerodostojna i punovažna javna isprava.

4) Potvrdu o EORI broju besplatno izdaje Ministarstvo financija, Carinska uprava.

5) Potvrda o EORI broju se izdaje bez roka važenja.

6) U slučaju dvojbe između sadržaja Potvrde o EORI broju i podataka iz EORI sustava elektroničke razmjene podataka valjanim se smatraju podaci iz EORI sustava elektroničke razmjene podataka ukoliko se ne dokaže suprotno.

Članak 13.

1) Potvrdu o EORI broju Ministarstvo financija, Carinska uprava dostavlja gospodarskim subjektima i drugim osobama bez odlaganja, a najkasnije u roku od 30 dana od dana određivanja i dodjeljivanja EORI broja.

2) Potvrdu o EORI broju gospodarski subjekti i druge osobe zadržavaju kod sebe i dužni su je čuvati.

Članak 14.

1) Promjena podataka potrebnih za identifikaciju gospodarskog subjekta ili druge osobe kojoj je dodijeljen EORI broj te drugih podataka koji se prikupljaju prilikom registracije i dodjele EORI broja ne zahtijeva promjenu Potvrde o EORI broju.

2) Iznimno od stavka 1. ovoga članka, gospodarski subjekt ili druga osoba kojoj je dodijeljen EORI broj i koja promijeni prezime i/ili ime, naziv i adresu prebivališta, odnosno sjedišta može zatražiti od Ministarstva financija, Carinske uprave izdavanje nove Potvrde o EORI broju.

3) Ukoliko postoje dvije ili više Potvrda o EORI broju, valjanom se smatra Potvrda o EORI broju koja je kasnije izdana.

V. PONIŠTAVANJE EORI BROJA

Članak 15.

1) Ako su greškom određena dva ili više EORI brojeva, koristi se EORI broj koji je prvi određen, a kasnije određeni EORI brojevi se poništavaju rješenjem. EORI broj se poništava rješenjem i u slučaju ako se utvrdi da EORI broj zbog drugih razloga nije trebao odrediti i dodijeliti.

2) Iznimno od stavka 1. ovoga članka, EORI broj se poništava bez donošenja rješenja u slučaju poništenja osobnog identifikacijskog broja (OIB-a). EORI broj se poništava provedbom automatskog ažuriranja podataka u EORI sustavu elektroničke razmjene podataka s promjenama podataka u Evidenciji o osobnim identifikacijskim brojevima.

3) EORI broj koji je određen i dodijeljen, a nakon toga poništen ostaje zabilježen kao poništeni EORI broj i takav poništeni EORI broj više nije moguće dodjeljivati.

VI. POČETAK REGISTRACIJSKOG PROCESA I ZAVRŠNE ODREDBE

Članak 16.

1) Registracijski proces radi uvođenja i korištenja EORI broja za razdoblje nakon pristupanja Republike Hrvatske Europskoj uniji započinje 1. veljače 2013. godine.

2) Registracijski proces iz stavka 1. ovoga članka obuhvaća podnošenje zahtjeva za dodjeljivanje EORI broja te određivanje i dodjeljivanje EORI broja gospodarskim subjektima s poslovnim nastanom na području Republike Hrvatske.

3) EORI broj koji je primjenom odredaba ovoga Pravilnika dodijeljen prije dana pristupanja Republike Hrvatske Europskoj uniji smatra se važećim te će se moći koristiti od dana pristupanja Republike Hrvatske Europskoj uniji.

4) EORI brojevi koji su gospodarskim subjektima i drugim osobama s poslovnim nastanom na području Republike Hrvatske prije dana pristupanja Republike Hrvatske Europskoj uniji dodijelile carinske službe ili druga nadležna tijela u nekoj od država članica Europske unije neće se moći koristiti od dana pristupanja Republike Hrvatske Europskoj uniji.

Članak 17.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/12-01/12

Urbroj: 513-02-1240/1-12-20

Zagreb, 12. srpnja 2012.

Ministar financija
Slavko Linić, v. r.

PRILOG 1

![](dodatni/422457.jpg)

![](dodatni/422458.jpg)

PRILOG 2

STRUKTURA EORI BROJA

I. OPĆENITO

Kada se zahtijeva identifikacijski broj, koristi se broj EORI broj. EORI broj ima sljedeću strukturu:

|  |  |  |  |  |
| --- | --- | --- | --- | --- |
| Polje | Sadržaj | Vrsta polja | Format | Primjeri |
| 1 | Identifikacijska oznaka države članice koja dodjeljuje broj (šifra zemlje ISO alfa 2) | Alfabetsko 2 | a2 | PL |
| 2 | Jedinstvena identifikacijska oznaka u državi članici | Alfanumeričko 15 | an..15 | 1234567890ABCDE |

Primjer: »PL1234567890ABCDE« za poljskog izvoznika (šifra zemlje: PL) čiji je jedinstveni nacionalni EORI broj »1234567890ABCDE«.

Šifra zemlje: alfabetske šifre Zajednice za zemlje i područja temelje se na trenutnim šiframa ISO alfa 2 (a2) ako su kompatibilne sa zahtjevima Uredbe Vijeća (EZ-a) br. 1172/95 od 22. svibnja 1995. godine o statistici koja se odnosi na trgovanje robom Zajednice i njezinih država članica sa zemljama koje nisu članice. Europska komisija redovno objavljuje propise kojima se ažurira popis šifri zemalja.

II. STRUKTURA EORI BROJA KOJI SE DODJELJUJE U REPUBLICI HRVATSKOJ

|  |  |  |  |
| --- | --- | --- | --- |
| Osobe | Struktura | Objašnjenje | Primjer |
| HR pravne i fizičke osobe te udruženja osoba koje imaju OIB  Strane pravne i fizičke osobe koje imaju OIB | HR + n11 | n11 = 11 znakova OIB-a | HR01234567890 |
| HR udruženje osoba koje nema OIB | HR + U + n10 | U = oznaka udruženja osoba  n10 = jedinstveni broj kojeg generira sustav | HRU0123456789 |
| Nositelji TIR karneta (prijevoznici) | HR + T + n3 + n..10 | T = oznaka za TIR  n3 = jedinstvena šifra nacionalnog udruženja koje izdaje TIR karnet (glavni obveznik)  n..10 = jedinstveni identifikacijski broj nositelja TIR karneta (prijevoznika) | HRT0890000001234 |
| Strane pravne i fizičke osobe te udruženja osoba koje nemaju OIB | HR + a2 + n9 | a2 = šifra zemlje sjedišta ili prebivališta osobe  n9 = jedinstveni broj kojeg generira sustav | HRRU123456789 |

PRILOG 3

PODACI KOJI SE PRIKUPLJAJU I RAZMJENJUJU U POSTUPKU REGISTRACIJE I DODJELE EORI BROJA

1. EORI broj u smislu odredbe članka 3. stavka 1. točke b) Pravilnika.

2. Prezime i ime, odnosno puni naziv osobe.

3. Adresa sjedišta/adresa prebivališta: puna adresa mjesta u kojem osoba ima sjedište/prebivalište, uključujući identifikacijsku oznaku zemlje ili područja (šifra zemlje ISO alfa 2, ako postoji).

4. Identifikacijski broj(evi) za PDV ukoliko ga/ih države članice Europske unije dodjeljuju.

5. Po potrebi, pravni status naveden u osnivačkom aktu.

6. Datum osnivanja ili datum rođenja za fizičke osobe.

7. Vrsta osobe (fizička osoba, pravna osoba, udruženje osoba iz članka 3. stavka 1. točke d) Pravilnika) u obliku šifre. Relevantne šifre su navedene niže:

(1) Fizička osoba

(2) Pravna osoba

(3) Udruženje osoba iz članka 3. stavka 1. točke d) Pravilnika

8. Informacije za kontakt: ime osobe za kontakt, njena adresa te jedno od sljedećega: broj telefona, broj faksa, e-adresa.

9. U slučaju osobe koja nema poslovni nastan na carinskom području Europske unije: identifikacijski broj(evi) ako su ih odnosnoj osobi u carinske svrhe dodijelila nadležna tijela u trećoj zemlji s kojom je na snazi sporazum o međusobnoj upravnoj pomoći u carinskim pitanjima. Taj/ti identifikacijski broj(evi) obuhvaća(ju) identifikacijsku oznaku zemlje ili područja (šifra zemlje ISO alfa 2, ako postoji).

10. Po potrebi, četveroznamenkasta šifra glavne gospodarske djelatnosti u skladu sa Statističkom klasifikacijom gospodarskih djelatnosti u Europskoj zajednici (NACE) navedenoj u poslovnom registru odnosnih država članica Europske unije, odnosno u odgovarajućem registru u Republici Hrvatskoj.

11. Datum isteka EORI broja, prema potrebi.

12. Ako postoji, pristanak za objavu osobnih podataka navedenih u točkama 1., 2. i 3.

PRILOG 4

![](dodatni/422459.jpg)

81 19.07.2012 Pravilnik o EORI broju

81 19.07.2012 Pravilnik o EORI broju

Pravilnik, NN 81/2012-1902